הזמר אייל גולן שלח היום באמצעות עורך דינו מכתב איום לערוץ רשת ובו דרישה שלא לשדר את הסרט עליו של אורלי וילנאי וגיא מרוז, כך נודע ל-ynet.

בימים האחרונים עלו לשידור הפרומואים של הסרט, ובהם מוצג כיתוב "הוא קרא להן שקרניות", עם פרצופו של אייל גולן שנשאל האם 'היה עם מעריצות'. בהמשך מוצגת אישה בעילום שם עם פנים מטושטשות שמתארת סיטואציה עם גולן ומובטחת "רעידת אדמה".

אייל גולן (צילום: צילום מסך, ערוץ 13)

על פי המכתב שהגיע היום לערוץ רשת, מטעמו של גולן הפצירו מהערוץ שלא לשדר את הסרט שאמור לעלות לשידור ביום שלישי ב-21:15, ולחדול משידור הפרומואים, ואם לא יעשה כן, יוגש צו מניעה לבית המשפט במטרה לאסור את שידור הסרט.

גולן עצמו נמצא כעת בברזיל בצילומי תוכנית הדוקו-ריאליטי של HOT, "גולסטאר". בסביבתו אמרו: "אם הסרט ישודר - נגיש תביעת מיליונים. אם לא תהיה ברירה אנחנו נגיש צו מניעה וזה יקרה היום".

בני פרץ, מנכ"ל ליאם הפקות המייצגת את אייל גולן מסר: "במשך 7 שנים אייל גולן עמל על תיקון נזקי התקשורת בפרשה ההזויה הזו. ניקיון כפיו של אייל גולן הוכח בתוך זמן קצר מול הרשויות. אורלי וילנאי וגיא מרוז כבר התנצלו בתביעת הדיבה שהוגשה נגדם וכעת, מתוך שיקולי רייטינג בלבד הם מנסים ליצור מצג שווא חדש. אנו נתמודד בבתי המשפט ונוכיח את הנזק שנעשה בעבר ועלול להיגרם בעתיד".

גורמים בסביבת אורלי וגיא התייחסו לדבריו של פרץ ואמרו: "אורלי וגיא מעולם לא התנצלו בפני אייל גולן. הוא תבע חצי מיליון שקל והתנצלות, ולא קיבלו שום דבר מהדברים. אכן היה הליך גישור אבל לא הייתה התנצלות ולא היה תשלום".

מרשת מגיבים לטענות בני פרץ, מנהלו של אייל גולן: "לא ניגרר להשמצות אישיות: מדובר בתחקיר מקצועי, מעמיק ובעל חשיבות ציבורית עליונה. התחקיר ישודר ביום שלישי הבא, ב-21:15. הציבור מוזמן לראות ולשפוט בעצמו".